DA Den Europæiske Unions Tidende CE 88/447

(2004/C 88 E/0456)

SKRIFTLIG FORESPØRGSEL P-3023/03

af Anders Wijkman (PPE-DE) til Kommissionen

(8. oktober 2003)

Om: Bekæmpelse af meningitis i Afrika

I Afrika forekommer der hyppigt meningitis-epidemier med døden eller permanente handicap til følge for tusindvis af mennesker. En ny meningitisbakteriestamme — W135 — har gjort den traditionelt anvendte vaccine utilstrækkelig, hvis ikke ligefrem nytteløs. På rekordtid er det lykkedes et offentligt-privat partnerskab under WHO's ledelse at fremstille en vaccine mod den nye bakteriestamme. For at sikre en effektiv reaktion i tilfælde af et sandsynligt udbrud i dele af Afrika i begyndelsen af 2004 vil der være brug for et lager på flere millioner doser af den nye vaccine. Det anslås, at et effektivt beredskabsprogram vil koste 8,5 mio. EUR. De fleste af disse penge må bruges med det samme og kan ikke vente på, at epidemien bryder ud.

Hvilken rolle vil EU spille i bestræbelserne på at forebygge en alvorlig meningitis-epidemi i de såkaldte meningitisbælte-lande inden for den nærmeste fremtid?

Svar afgivet på Kommissionens vegne af Poul Nielson

(18. november 2003)

Europa-Kommissionen er bekendt med den foruroligende meningitisepidemi i Afrika, der specielt skyldes den nye bakteriestamme W-135.

I Vestafrika, der er den hårdest ramte region, støtter EU programmet »Support for the Strengthening of vaccine independence in Africa/d'Appui au reinforcement de ľlndependence Vaccinale en Afrique«. Dette program styrker i et samarbejde med WHO koordineringen mellem landene i regionen af opbygningen og forvaltningen af vaccinelagre. Programmet har i samarbejde med Det Europæiske Fællesskabs Kontor for Humanitær Bistand (ECHO) vist sig yderst effektivt i sidste års epidemi af gul feber i regionen, og det har også været til støtte for tilknyttede aktiviteter i forbindelse med meningitisepidemier.

På nuværende tidspunkt er Kommissionen ved at identificere et sundhedsprogram under den regionale strategi for Vestafrika (15 mio. EUR), og vi er ved at undersøge beredskabsmulighederne (herunder vaccinelagrene) og mulighederne for tidlig varsling af og respons på de store epidemier (herunder meningitis) i regionen. Forebyggelsen skal gøres mere effektiv ved at trivalent vaccine udstrækkes til endemiske lande gennem strategier som dem, GAVI og andre støtter i regionen, men der er stadig tekniske vanskeligheder med denne vaccines immunogenitet for børn og derfor med dens medtagelse i det udvidede vaccinationsprogram. EU støtter også forskning, der skal finde frem til en mere effektiv og hensigtsmæssig meningitisvaccine.

EU har også en klar strategi for katastrofeberedskab og -forebyggelse, og der er behov for at øge støtten hertil i den almindelige planlægning (A- og B-rammer) under forudsætning af, at vore partnerlande prioriterer det.

I det seneste år har EU gennem ECHO støttet interventioner som respons på meningitisudbrud i Afrika med i alt 920 000 EUR. Hovedparten af dette beløb er gået til indkøb af ca. 600 000 doser meningitis-vaccine, for det meste trivalent ACW, herunder klassiske A- og C-serotyper, og den nye resistente bakteriestamme W135. ECHO er nu ved at udarbejde et etårigt program for at opnå en hurtigere reaktion på epidemier i regionen. Kommissionen bidrager også til den basale forebyggelse og sundhedspleje, som skal danne grundlaget for tidlig varsling, påvisning og respons på epidemierne i regionen

Inden for rammerne af det humanitære arbejde, som ECHO udfører, er det et generelt princip, at der ikke kan finansieres lagre i forbindelse med forventninger om potentiel humanitær nødhjælp. ECHO's politik går ud på at behandle de behov, som identificeres i en given humanitær krise, hvorefter ressourcerne hurtigt mobiliseres gennem ECHO's partnere, som er ansvarlige for gennemførelsen, når nødsituationerne opstår, efter at de humanitære organisationer har forelagt konkrete forslag. Partnernes udgifter inden for den pågældende driftsperiode finansieres af ECHO, som også må tage hensyn til udgifterne til de produkter, der indkøbes og oplagres, inden kontrakten er underskrevet, og som skal distribueres senere, såfremt disse lagre anvendes inden for kontraktperioden og inden for rammerne af den finansierede operation.